Manikuur-inspirasie van bekendes | SARIE
Manikuur-inspirasie van bekendes
Bekendes is gereeld besig om op Instagram met hul gemanikuurde naels te spog. Hier is 10 van ons gunstelinge om dié winter uit te probeer. Probeer naellakskakerings soos donkerrooi, swart en donkergrys, of metaalskakerings soos silwer en goud vir 'n tikkie glans.
Die aktrise Drew Barrymore se donkerrooi naels lyk stylvol en gesofistikeerd.
Dié grysblou skakering van Lauren Conrad is perfek vir wanneer jy 'n meer subtiele skakering wil hê en pas boonop by enige velkleur.
Die supermodel Alessandra Ambrosio het onlangs met dié helderpers skakering op haar naels gespog. Dis 'n kleur wat in die winter én somer gedra kan word.
FOTO: Instagram (@alessandraambrosio)
Die realiteitster Khloe Kardashian het onlangs 'n foto van dié geometriese patrone op haar naels gedeel. Dis nou 'n groot tendens op die loopplank en is perfek as jy met verskillende patrone en skakerings wil eksperimenteer.
Emmy Rossum van die TV-reeks Shameless het met dié manikuur gewys dat speelse naelkuns nog lank nie verby is nie.
FOTO: Instagram (@emmyrossum)
Ons hou van Drew Barrymore se kreatiewe kolletjies. Die skakerings is perfek vir winter, terwyl die kolle kleiner naels treffend laat lyk.
Ons is mal oor dié roosgoud skakering op Lauren Conrad se naels. Die kleur is tans 'n groot trend en gee jou naels net 'n tikkie glans.
Ons almal begeer die modestyl van aktrise Kerry Washington se karakter in The Fixer. Dié interessante groen-goud skakering is geen uitsondering nie en lyk veral mooi by donkerder velkleure.
FOTO: Instagram (@kerrywashington)
Die Britse model Daisy Lowe se swart-en-silwer naels lyk bedags gesofistikeerd en waaghalsig, en in die aand alte glansryk.
FOTO: Instagram (@daisylowe)
Klassieke Franse manikuur
Hou jou manikuur neutraal en eenvoudig met 'n klassieke Franse manikuur soos die sangeres Lady Gaga onlangs gehad het.
Wenk: Gebruik 'n nael-olie in die aand voordat jy gaan slaap om jou naels en naelvelletjies gesond te hou.